 Yona 4 Baibolo pa Intaneti Amalembo ya Calo Cipya4 Lelo kuli Yona, ici cintu calibipishe, kabili abubwike mu bukali. 2 E ico apepele kuli Yehova no kutila: Iye, mwe Yehova, bushe ici te co nasakamene ilyo nali ku mwandi? E mulandu wine intanshi nabutukiile ku Tarshishi; pantu nalishibe ukuti ni mwe Lesa wa mutembo kabili uwa luse, uukokola ukukalipa kabili uwafulisha icikuuku, kabili uushifwaya ukuleta ubucushi. 3 Kabili nomba, mwe Yehova, sendeni umweo wandi, pantu ukufwa kwangwamina ukucila ukuba no mweo. 4 Yehova na o atile: Bushe naulungika ifi wakalipa nga nshi? 5 E lyo Yona afumine mu musumba no kuyaikala ku kabanga ka musumba; kabili aipangiile insakwe, ukuti ekale mwi samba lya iko mu cintelelwe, asuke amone icali no kucitikila umusumba. 6 Awe Yehova Lesa ateyenye ulungu, ukuti lutabilile pali Yona, ku kuba icintelelwe pa mutwe wakwe, ku kumulubula ku kucula kwakwe. Na Yona alasekelela nga nshi pa lungu. 7 Lelo Lesa wa cine atumine icinsenda ku macaca ubushiku bwakonkelepo, pa kuti cilye ulungu; kabili caliile ulungu na lo lwasukile lwauma. 8 Nomba, ilyo akasuba kabalike, Lesa kabili atumine umwela wakaba uwa ku kabanga, na kasuba kalaoca pa mutwe wa kwa Yona, ica kuti apene afwe icipupu; kabili alombele ukufwa, ati: Ukufwa kwangwamina ukucila ukuba no mweo. 9 E lyo Lesa atile kuli Yona: Bushe naulungika ifi wakalipa nga nshi pali ulu lungu? Awe atile: Ninungika ukukalipa nga nshi, ukufika na ku mfwa. 10 Lelo Yehova atile: Iwe waumfwila ulungu ubulanda, ulo ushaculiile nelyo ukukusha, ulwalulumwike fye mu bushiku bumo no kuloba mu bushiku bumo bwine. 11 Bushe na ine nshifwile ukuumfwila ubulanda Ninebe umusumba uukalamba, umwaba abantu ukucila pa makana umwanda umo na makana amakumi yabili 120,000 abashaishiba nangu panono ukulekanya ukuboko kwabo ukwa ku kulyo no kwa ku kuso, pamo ne fitekwa ifingi? 